สิ้นเดือนนี้ “แอร์พอร์ตลิงค์” จัดเต็ม 15 ตู้! รองรับผู้โดยสารเพิ่ม 40,000 คน/วัน
สิ้นเดือนนี้ "แอร์พอร์ตลิงค์" จัดเต็ม 15 ตู้! รองรับผู้โดยสารเพิ่ม 40,000 คน/วัน
12 ก.ย. 2560

นายวิสุทธิ์ จันมณี กรรมการและรักษาการกรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด ผู้ให้บริการรถไฟฟ้าแอร์พอร์ต เรล ลิงค์ เปิดเผยว่า หลังจากรถไฟฟ้าแอร์พอร์ต เรล ลิงค์เปิดให้บริการ มีปริมาณผู้โดยสารใช้บริการมากขึ้นเรื่อยๆ ดังนั้น จึงมีนโยบายจะจัดซื้อตู้โดยสารเพิ่มเพื่อให้เพียงพอกับความต้องการของประชาชน
โดยเบื้องต้นจะจัดซื้อตู้ใหม่ 15 ตู้ เพื่อให้รองรับผู้โดยสารที่เพิ่มได้ 40,000 คนต่อวัน และยังให้บริษัท ซีเมนส์ จำกัด ศึกษาการปรับปรุงตู้ขนส่งสัมภาระ 4 ตู้ของรถไฟฟ้าแอร์พอร์ต เรล ลิงค์ 4 ขบวนให้เป็นตู้โดยสาร คาดว่าจะใช้งบประมาณราว 20 ล้านบาท กำหนดแล้วเสร็จในเดือน ก.ย. นี้ ซึ่งส่งผลให้รองรับผู้โดยสารเพิ่มขึ้นอีก 8,000-9,000 คนต่อวัน ในช่วงปลายปีนี้
ด้าน นายสุเทพ พันธุ์เพ็ง รักษาการรองกรรมการผู้อำนวยการใหญ่ บริษัท รถไฟฟ้า ร.ฟ.ท.จำกัด เปิดเผยว่า ในปี 60 คาดว่าจะมีจำนวนผู้โดยสารและรายได้จะเติบโตอัตรา 10% เป็น 23-24 ล้านคนและ 700 ล้านบาทตามลำดับ โดยล่าสุดปริมาณผู้โดยสารวันธรรมดาเฉลี่ยอยู่ที่ 68,000-70,000 คนต่อวัน วันเสาร์-อาทิตย์เฉลี่ยอยู่ที่ 50,000 คน